
PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra Proiectului de lege privind completarea Ordonanţei Guvernului nr. 43/2000 privind protecţia patrimoniului arheologic şi declararea unor situri arheologice ca zone de interes  naţional, republicată

Proiectul de lege privind completarea Ordonanţei Guvernului nr. 43/2000 privind protecţia patrimoniului arheologic şi  declararea unor situri arheologice ca zone de interes naţional, republicată a fost transmis Comisiei pentru cultură, arte, mijloace de informare în masă, cu adresa nr. P. L - x 302 din 12 mai 2008 şi înregistrat la Comisiei cu nr.30/531 din data de 12 mai 2008.

Comisia pentru cultură, arte, mijloace de informare în masă a fost sesizată în fond cu acest proiect de lege, spre avizare fiind transmis Comisiei pentru buget, finanţe şi bănci, Comisiei pentru industrii şi servicii, Comisiei pentru administraţie publică şi amenajarea teritoriului şi Comisiei juridice, de disciplină şi imunităţi.  În redactarea raportului Comisia a ţinut seama de avizele favorabile transmise de Comisia juridică de disciplină şi imunităţi şi Comisia pentru administraţie publică şi amenajarea teritoriului precum şi de avizele  negative transmise de Comisia pentru buget, finanţe şi bănci şi respectiv  de Comisia pentru industrii şi servicii..

În raport de obiectul şi conţinutul reglementării, iniţiativa legislativă face parte din categoria legilor organice.


În calitate de primă Cameră sesizată, Senatul a adoptat iniţiativa legislativă în şedinţa din data de 5 mai 2008. 

Proiectul de lege a fost dezbătut în şedinţa Comisiei din data de 16 februarie 2016. La lucrările Comisiei au fost prezenţi 22 deputaţi, din totalul de 24 de membri ai Comisiei.

Proiectul de lege are ca obiect de reglementare completarea Ordonanţei de urgenţă a Guvernului nr.43/2000 privind protecţia patrimoniului arheologic şi declararea unor situri arheologice ca zone de interes naţional, cu o anexă care să cuprindă pe Lista zonelor arheologice de interes prioritar şi perimetrul localităţii Roşia Montană.

 Raportul Comisiei a fost adoptat cu unanimitatea voturilor celor prezenţi în sală în momentul votării. Potrivit prevederilor art. 75 din Constituţia României, republicată, şi ale art. 2 din Regulamentul Camerei Deputaţilor, republicat, Camera Deputaţilor este Cameră decizională. 

În urma dezbaterii, Comisia pentru cultură, arte, mijloace de informare în masă propune respingerea Proiectului de lege privind completarea Ordonanţei Guvernului nr. 43/2000 privind protecţia patrimoniului arheologic şi declararea unor situri arheologice ca zone de interes  naţional, republicată


Motivarea respingerii se întemeiază pe următoarele considerente: 

Luările de cuvânt precum şi opiniile exprimate în cadrul dezbaterilor au condus la votul în favoarea respingerii iniţiativei legislative, ţinând cont de faptul că, în prezent, perimetrul localităţii Roşia Montană este clasat, fiind astfel protejat prin efectul legii. Prin urmare orice lucrări de exploatare sau construcţii nu se pot desfăşura într-o zonă protejată, într-un sit clasat ca monument istoric de categorie A. La sfârşitul anului 2015 ministrul culturii a semnat Ordinul 2828 din 24 decembrie 2015 pentru modificarea anexei 1 la Ordinul ministrului Culturii şi cultelor nr. 2314/2004 privind aprobarea Listei monumentelor istorice, actualizată, şi a Listei monumentelor istorice dispărute, cu modificările ulterioare, publicat în Monitorul Oficial al României nr. 113 din 15 februarie 2016. 


Zonele arheologice de interes prioritar sunt acele zone în care sunt necesare lucrări de cercetare arheologică, finanţate cu prioritate din bugetul Ministerului Culturii şi sunt  stabilite de specialiştii aflaţi în componenţa Comisiei Naţionale de Arheologie. 
Statutul declarat de zone protejate a fost stabilit pentru anumite arii teritoriale ce conţin situri arheologice de interes naţional, încă din anul 2000, prin prevederile Legii nr. 5/2000 privind planul de amenajare a teritoriului – Secţiunea III –a  zone protejate.

